
A hosszú távú fenntartás hatásának vizsgálata egér hasnyálmirigy organoid kultúrában

Kulcsszavak: hasnyálmirigy; duktusz; organoid; kalcium; klorid
Az exokrin hasnyálmirigy betegségei közé tartozik az akut és krónikus hasnyálmirigy gyulladás, valamint a hasnyálmirigy rák, melyekre jelenleg korlátozott terápiás lehetőségek állnak rendelkezésre. Az organoidok háromdimenziós sejtkultúrák, melyek jól modellezik egy adott szövet funkcióját és szerkezetét, így alkalmasak lehetnek a szervfejlődés és betegségek alaposabb megismerésére, terápiák tesztelésére. A hasnyálmirigy-eredetű duktális organoidok használata a preklinikai kutatásban egyre elterjedtebb, azonban jelenleg nincs információ arról, hogy meddig tarthatók kultúrában jelentős funkcionális és morfológiai változások nélkül. Célunk tehát az volt, hogy a duktális organoidok hosszú fenntartása során megfigyeljük a morfológiai és egyéb sejtszintű változásokat és megállapítsuk, hogy meddig alkalmazhatóak biztonságosan funkcionális mérésekre.
Kísérleteinkben FVB/N egerek hasnyálmirigyéből hoztunk létre organoidokat, melyeket minimum tíz passzázsig tartottuk fenn. A különböző passzázsszámoknál mintát vettünk. Vizsgáltuk az organoidok morfológiáját fénymikroszkóppal, különböző reprezentatív gének, valamint fehérjék expresszióját RT-PCR-ral és immunofluoreszcens festéssel. A klorid szekréciót és a kalcium szignalizációt mikrofluorimetriás méréssel vizsgáltuk.
Az organoidok morfológiája idővel megváltozott, fúziók, falvastagodások jelentek meg, a kultúrák passzálási frekvenciája eltolódott. Az immunfestések alapján kijelenthető, hogy az organoidokban a vizsgált fehérjék lokalizációja megfelelt a hasnyálmirigy szövetben megfigyeltnek. A passzázsszám növekedésével a duktális sejtsors (pl. Sox9, Foxa2) és az ion- csatorna markerek (pl. Orai1, Cftr) megváltozott génexpressziós mintázatát, továbbá a fiziológiás mérések során a kalcium beáramlás fokozatos emelkedését, és a klorid kiáramlás ingadozását figyeltük meg.
Eredményeink alapján elmondható, hogy a duktális organoidok felhasználása során fontos a megfelelő passzázsszám kiválasztása, mert az egyes időpontok között igen jelentős eltérések állhatnak fenn. Az egyes vizsgálatok között nagy passzázsszámbeli eltérések nem megengedhetők, mert azok jelentősen csökkentik az eredmények reprodukálhatóságát.



